
„КОМПЛЕКСЕН ОНКОЛОГИЧЕН ЦЕНТЪР–БУРГАС” ЕООД
Акредитиран по Наредба № 18 на МЗ от 20.06.2005 г.   

Сертифициран по BDS ISO 45001-2018
Сертифициран по ISO 9001-2015    

Регистриран като Администратор на лични данни

ДО

ОБЩИНСКИ СЪВЕТ
БУРГАС

ДОКЛАДНА ЗАПИСКА
от проф. д-р Христо Стоянов Бозов,  
управител на  „Комплексен онкологичен център-Бургас" ЕООД
ОТНОСНО: Закупуване на лапароскопска кула и генератор за Клиника по онкогинекология  към „КОЦ–Бургас” ЕООД
УВАЖАЕМИ ОБЩИНСКИ СЪВЕТНИЦИ,
През последните години дейността на Комплексен онкологичен център Бургас (КОЦ Бургас) поддържа устойчива тенденция за подобряване и развитие на качеството на предоставяните услуги от една страна и за оптимизиране на финансовите резултати – от друга.
През 2024 г. бяха постигнати добри резултати и в развитието на още една сфера от хирургична дейност на КОЦ Бургас – лапароскопските операции. Общият брой операции за 2024 г. (спрямо 2023 г.) е увеличен с 23%, което води до увеличение с 30% на приходите от тази дейност.В края на миналата година е назначен още един водещ специалист – хирург с призната правоспособност за извършване на лапароскопски интервенции, което ще позволи увеличаване на обема и броя подобни процедури и през настоящата година. 

Съвременните тенденции в лечението на онкологичните заболявания налагат във все по-голяма степен прилагането на персонализирана и по-щадяща терапия във всеки етап на грижата за пациента. Прилагането на лапароскопски метод при лечението на онкоболни пациенти вече отдавна не може да бъде определен, като иновативен, но е условие за ефективността и качеството на услугите на лечебното заведение в една силно конкуретнта среда. 
Поради това и с оглед увеличаване на възможностите за провеждане на по-голям брой лапароскопски операции в Отделението по онкологична хирургия и в Клиниката по онкогинекология е необходимо закупуване на ново оборудване - лапароскопска кула и генератор. Индикативната стойност на тази апаратура е в размер на 260 хил. лева без ДДС. 
По тази причина и в изпълнение на разпоредбата на чл. 12, ал. 1, т. 9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общински съвет Бургас, упражнявайки правата на едноличния собственик на капитала на дружеството (Община Бургас), следва да даде съгласие за закупуване на посочения дълготраен материален актив.
При получаване на Вашето съгласие - управителят на Комплексен онкологичен център Бургас ЕООД, представляващ лечебното заведение и в качеството си на Публичен възложител съгласно чл. 5, ал. 2, т. 16 от Закона за обществените поръчки и съобразно стойностните прагове, посочени в чл. 20, ал. 1, т. 1, буква „б” на ЗОП следва да открие процедура по реда на ЗОП за възлагане на обществена поръчка за доставката на апаратурата. 
Предвид гореизложеното, на основание чл. 21, ал. 1, т. 23 и ал. 2 от Закона за местното самоуправление и местната администрация, във връзка с чл.12, ал.1, т.9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет Бургас да вземе следното
Р Е Ш Е Н И Е:
1. Дава съгласие Комплексен онкологичен център-Бургас ЕООД да закупи със собствени средства лапароскопска кула и генератор за Клиника по онкогинекология с индикативна стойност 260 хил. лева без ДДС. 
С УВАЖЕНИЕ:
УПРАВИТЕЛ НА 

КОЦ-БУРГАС ЕООД:
…….................................
(проф. д-р Христо Бозов)

